text: Esbjerg har forsvarsprofil klar til ligapremiere 
  21 juli 2014 kl. 09.15
  Jonas Knudsen er kommet sig over en muskelskade og er med for Esbjerg mod Randers i aften.
  Når Esbjerg i aften spiller sin første superligakamp i denne sæson mod Randers er holdet tæt på stærkeste opstilling.
  I modsætning til opgøret i Europa League-kvalifikationen i Kasakhstan i torsdags kan træner Niels Frederiksen nemlig spille med landsholdsspilleren Jonas Knudsen på venstre back.
  Veteranen Jerry Lucena vikarierede på pladsen, da Esbjerg spillede 1-1 med FC Kairat Almaty, men mod Randers er Knudsen igen med i truppen efter at være kommet sig helt over en mindre muskelskade.
  Vestjyderne har taget den med ro i de seneste dage efter den lange rejse til Kasakhstan.
  - Vi begyndte stille og roligt, men har haft udmærkede træninger lørdag og søndag. Spillerne virkede trætte lørdag, men det var bedre søndag, og vi par passet på særligt dem, der spillede meget torsdag, siger cheftræner Niels Frederiksen til klubbens hjemmeside.
  Ud over Jonas Knudsen er også angriberen Martin Pusic med igen. Til gengæld må Frederiksen stadig undvære kaptajn Hans Henrik Andreasen og nyindkøbte Lasse Rise, der begge er småskadet.
  